CELEX: 62021TN0743
Language: mt
Date: 2021-11-22 00:00:00
Title: Kawża T-743/21: Rikors ippreżentat fit-22 ta’ Novembru 2021 – Ryanair vs Il-Kummissjoni

24.1.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 37/50
            
         
      Rikors ippreżentat fit-22 ta’ Novembru 2021 – Ryanair vs Il-Kummissjoni
      (Kawża T-743/21)
      (2022/C 37/65)
      Lingwa tal-kawża: l-Ingliż
      
         Partijiet
      
      
         Rikorrent: Ryanair DAC (Swords, l-Irlanda) (rappreżentanti: E. Vahida, F-C. Laprévote, V. Blanc, D. Pérez de Lamo, S. Rating u I.-G. Metaxas-Maranghidis, lawyers)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-konvenuta tas-16 ta’ Lulju 2021 dwar l-Għajnuna mill-Istat SA.57369 (2020/N) – Il-Portugall – Għajnuna għas-salvataġġ lil TAP SGPS (1), u
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv: il-konvenuta wettqet ksur ta’ liġi u evalwazzjoni manifestament żbaljata meta qieset li l-għajnuna mill-Istat taqa’ fil-kamp ta’ applikazzjoni ratione materiae tal-Linji Gwida dwar l-għajnuna mill-Istat għas-salvataġġ u għar-ristrutturazzjoni, mingħajr ma ddeterminat b’mod korrett jekk id-diffikultajiet tal-applikanti kinux serji wisq sabiex tindirizzahom waħedha, u jekk dawn kinux diffikultajiet intrinsiċi jew ikkawżati minn allokazzjoni arbitrarja tal-ispejjeż fi ħdan il-grupp li tagħmel parti minnu.
               
            
                  2.
               
               
                  It-tieni motiv: il-konvenuta applikat b’mod żbaljat l-Artikolu 107(3)(c) TFUE. Qiegħed jiġi argument li l-kontroll imwettaq mill-konvenuta fir-rigward ta’ jekk hijiex issodisfatta l-kundizzjoni ta’ kompatibbiltà li teħtieġ li għajnuna għandha tikkontribwixxi għal għan ta’ interess ġenerali u l-evalwazzjoni tagħha tan-natura adegwata u proporzjonata tal-għajnuna għas-salvataġġ u tal-effetti negattivi tagħha huma vvizzjati bi żbalji ta’ liġi u bi żbalji manifesti ta’ evalwazzjoni.
               
            
                  3.
               
               
                  It-tielet motiv: id-deċiżjoni kkontestata tikser il-prinċipju ta’ nondiskriminazzjoni u l-libertà li jiġu pprovduti servizzi (applikati għat-trasport bl-ajru permezz tar-Regolament (KE) Nru 1008/2008 (2)) kif ukoll il-prinċipju ta’ stabbiliment liberu.
               
            
                  4.
               
               
                  Ir-raba’ motiv: il-konvenuta naqset milli tiftaħ proċedura ta’ investigazzjoni formali minkejja li ltaqgħet ma’ diffikultajiet serji u kisret id-drittijiet proċedurali tar-rikorrenti.
               
            
                  5.
               
               
                  Il-ħames motiv: id-deċiżjoni kkontestata tikser l-obbligu ta’ motivazzjoni tal-Kummissjoni taħt it-tieni paragrafu tal-Artikolu 296 TFUE.
               
            
         (1)  ĠU 2021, C 345, p. 1.
      
         (2)  Regolament (KE) Nru 1008/2008 tal-Parlament Ewropew u tal-Kunsill tal- 24 ta’ Settembru 2008 dwar regoli komuni għall-operat ta’ servizzi ta’ l-ajru fil-Komunità (ĠU 2008, L 293, p. 3).